Նեթգազետի

**Նեթգազետի** (կամ **«Նեթգազետա**», բառացիորեն նշանակում է ինտեր**նետ թերթ**), վրացական անկախ առցանց հրատարակություն, հիմնադրել են 2010 թվականին լրագրողներ Մզիա Ամաղլոբելիին և Էթեր Տուրաձեբ, ովքեր նախկինում՝ 2001 թվականին, հիմնադրել են **«Բաթումելեբի»** թերթը: «Նեթգազետիի» ստեղծման նպատակն է եղել՝ ընդլայնել լրագրողական լուսաբանումը Բաթումից և Աջարիայից դուրս՝ հասնելով ազգային և տարածաշրջանային լսարանի: Հրատարակությունը մասնագիտանում է քաղաքականության, մարդու իրավունքների, սոցիալական հարցերի և հետաքննական լրագրության ոլորտներում: Նյութեր է հրապարակում վրացերեն և ռուսերեն։

## Ակնարկ
«Նեթգազետին» բազմիցս ճանաչման է արժանացել իր քննադատական լրատվության և հանրային քաղաքականության ու տարածաշրջանային իրադարձությունների խորաթափանց վերլուծության համար: 2015 թվականին հրատարակությունը արժանացել է Եվրոպական մամուլի մրցանակի: Այս մրցանակը շնորհվում է այն հրատարակություններին, որոնք, ըստ գերմանական Zeit-Stiftung-ի և Նորվեգիայի խոսքի ազատության հիմնադրամի, «չեն վախենում գրաքննությունից և ճնշումներից»։

2020 թվականին, երկամսյա փորձարկման փուլից հետո, Նեթգազետին պաշտոնապես գործարկել է իր ռուսալեզու տարբերակը: Բաթումելեբիի և Նեթգազետի կայքերում հրապարակված բովանդակության մեծ մասն այժմ հասանելի է ռուսերենով, որը հասանելի է գլխավոր էջից:

Տնօրեն Մզիա Ամաղլոբելիի խոսքով՝ նախաձեռնության նպատակն է բարելավել Վրաստանի ոչ վրացախոս քաղաքացիների, այդ թվում՝ ազգային փոքրամասնությունների, հակամարտության տարածաշրջանների բնակիչների և ամբողջ Հարավային Կովկասի համար տեղեկատվության հասանելիությունը։ Նա նաև հույս է հայտնել, որ ապագայում հրատարակության լրացուցիչ լեզվական տարբերակներ կներկայացվեն։

### Գրաքննություն
Տարիների ընթացքում «Նեթգազետին», «Բաթումելեբիի» հետ միասին, բախվել է խտրականության, քաղաքական ճնշման, սպառնալիքների և հետապնդումների կառավարության հետ կապված անհատների և խմբերի կողմից՝ թե՛ «Միասնակնա ազգային շարժման», թե՛ «Վրացական երազանքի» վարչակազմերի օրոք։

Հրապարակումը նաև առաջացրել է Ռուսաստանի իշխանությունների զայրույթը՝ ստանալով «հակառուսական քարոզչություն տարածող կազմակերպության» կարգավիճակ և արգելվել է Ռուսաստանում: 2022 թվականին Ռոսկոմնադզորը արգելափակել է երկու թերթերի ռուսալեզու տարբերակները։

### 2025 թվականի իրադարձություններ
2025 թվականի հունվարի 12-ին «Բաթումելեբի»-ի և «Նետգազետի»-ի հիմնադիրներից և տնօրեններից մեկը՝ Մզիա Ամաղլոբելին, ձերբակալվել թ Բաթումիում բողոքի ցույցի ժամանակ Բաթումիի ոստիկանապետ Իրակլի Դգեբուաձեի վրա հարձակվելու մեղադրանքով։ Այս ձերբակալությունը լայնորեն դիտվել է որպես Վրաստանում անկախ լրատվամիջոցների նկատմամբ ավելի լայնածավալ հետապնդման մաս։ Ի պատասխան՝ «Մամուլի ազատության կոալիցիայի» 14 անդամ երկրների դեսպանատները համատեղ հայտարարություն են տարածել՝ պահանջելով նրա անհապաղ ազատ արձակումը և մտահոգություն հայտնելով Վրաստանում լրագրողների նկատմամբ կիրառվող սպառնալիքների վերաբերյալ։ Ամաղլոբելին ձերբակալությունից հետո հացադուլ է հայտարարել։

2025 թվականի օգոստոսի 6-ին Բաթումի քաղաքային դատարանը Մզիա Ամաղլոբելիին է մեղավոր ճանաչել Վրաստանի քրեական օրենսգրքի 353-րդ հոդվածի 1-ին մասով նախատեսված հանցագործություն կատարելու մեջ (դիմադրություն, սպառնալիք կամ բռնություն հասարակական կարգի ներկայացուցչի կամ այլ պետական պաշտոնյայի նկատմամբ) և դատապարտել է նրան երկու տարվա ազատազրկման: Պաշտպանական կողմը պահանջեցլ է արդարացնել Ամաղլոբելին, քանի որ «ապտակը Դգեբուաձեին որևէ վնաս չի պատճառել»: Ինքը՝ Ամաղլոբելին, պնդել է, որ ապտակը «նրա հուզական վիճակի արդյունք էր, և նա Դգեբուաձեի վրա հարձակվելու մտադրություն չի ունեցել»։ Իր եզրափակիչ խոսքում ասել է. «Իմ ձերբակալության առաջին իսկ օրվանից ես այս դատարանում բազմիցս և հստակ հայտարարել եմ, որ չեմ խուսափում պատասխանատվությունից, ի տարբերություն այսպես կոչված տուժող Դգեբուաձեի: Իմ արարքի համար կա համապատասխան հոդված՝ ապտակ»։ Դատավճռից հետո Վրաստանում գտնվող մի շարք եվրոպական երկրների, Եվրամիության և Կանադայի 24 դիվանագիտական առաքելություններ համատեղ հայտարարություն են տարածել և կրկին պահանջել են ազատ արձակել Մզիա Ամաղլոբելիին։ Սա պահանջել է նաև Եվրոպական հանձնաժողովը։ 

2025 թվականի հոկտեմբերին նա և Անդրեյ Պոչոբուտը արժանացել են Սախարովի անվան մտքի ազատության մրցանակին։

## Տես նաև
* Մզիա Ամաղլոբելի

## Ծանոթագրություններ

Կատեգորիա:2010 հիմնադրումներ Վրաստանում
Կատեգորիա:Լրատվական կայքեր
Կատեգորիա:Վրաստանի լրատվամիջոցներ